b'\n_START_ARTICLE_\nConficker\n_START_PARAGRAPH_\nConficker je ra\xc4\x8dunalni\xc5\xa1ki \xc4\x8drv, znan tudi kot Downup, Downadup ali Kido, ki napada operacijski sistem Windows. Prvi\xc4\x8d je bil odkrit v novembru 2008, njegovega avtorja pa do danes \xc5\xa1e nismo odkrili. \xc5\xa0iri se z izkori\xc5\xa1\xc4\x8danjem varnostnih ranljivosti aplikacij, ki se pojavijo, \xc4\x8de sistema Windows ne posodabljamo. Najprej si ustvari datoteko, nato pa jo preko \xc2\xa0omre\xc5\xbeja in oku\xc5\xbeenih prenosnih medijev kopira naprej. Njegova primarna naloga je, da ustvarja mre\xc5\xbee kompromitiranih ra\xc4\x8dunalnikov, s katerimi upravljajo posamezniki ali skupine zlonamernih uporabnikov (ang. botnet) ali pa, da oku\xc5\xbeijo \xc4\x8dim ve\xc4\x8d ra\xc4\x8dunalnikov, ki bodo kasneje omogo\xc4\x8dili nadzorovano izvajanje bolj zapletenih in uni\xc4\x8dujo\xc4\x8dih napadov. Conficker je eden izmed doslej tehni\xc4\x8dno najbolj zapleteno ustvarjenih ra\xc4\x8dunalni\xc5\xa1kih \xc4\x8drvov, ki uporablja napredne tehnike za zlorabe ranljivih ra\xc4\x8dunalnikov. Do sedaj so bile odkrite \xc5\xa1tevilne razli\xc4\x8dice \xc4\x8drva. Te imajo mo\xc5\xbenosti posodabljanj in nadgradnje oz. so se zmo\xc5\xbene prilagajati za\xc5\xa1\xc4\x8diti uporabnikom. Conficker trenutno velja za najbolj raz\xc5\xa1irjeno ra\xc4\x8dunalni\xc5\xa1ko\xc2\xa0 gro\xc5\xbenjo in je oku\xc5\xbeil ve\xc4\x8d kot 5 milijonov ra\xc4\x8dunalnikov. Obstaja ve\xc4\x8d verzij ra\xc4\x8dunalni\xc5\xa1kega \xc4\x8drva, kot so Conficker.A, Conficker.B, Conficker.C, Conficker.D in Conficker.E._NEWLINE_Med razli\xc4\x8dicami obstajajo nekatere razlike. Conficker A se je zmo\xc5\xbeen prena\xc5\xa1ati preko omre\xc5\xbeja. Verzije B, C in D pa se kopirajo tudi preko prenosnih medijev (USB, zunanji diski, itd.). Conficker C ima zmo\xc5\xbenost medsebojne komunikacije med oku\xc5\xbeenimi ra\xc4\x8dunalniki, \xc4\x8de kateri od ra\xc4\x8dunalnikov prejme navodila, jih posreduje naprej ostalim. Do verzije D imajo vsi Conficker \xc4\x8drvi zelo slabo samoza\xc5\xa1\xc4\x8dito. Ta vsebuje zgolj blokiranje dolo\xc4\x8denih DNS in prepre\xc4\x8devanje posodabljanj Windows sistema. Verzija D pa poleg tega vsebuje \xc5\xa1e onemogo\xc4\x8danje dostopa do antivirusnih strani in uni\xc4\x8devanje samih antivirusov.\n_START_SECTION_\nNa\xc4\x8din delovanja\n_START_PARAGRAPH_\n\xc4\x8crv izklopi varnostne sisteme, blokira dostop do URL strani, ki so povezane z varnostjo in na oku\xc5\xbeenih ra\xc4\x8dunalnikih ustvarja varnostne luknje, ki jih lahko kasneje storilci uporabijo za vdore v sistem. Po napadu sistema zlonamerni uporabniki pogosto pustijo stranska vrata (ang. Backdoor), ki jim\xc2\xa0 omogo\xc4\x8dajo dostop do sistema pozneje, tudi, ob odstranitvi datoteke, s pomo\xc4\x8djo katere je bil prvotno omogo\xc4\x8den dostop do sistema._NEWLINE_\xc4\x8crv Conficker izklju\xc4\x8di oz. onemogo\xc4\x8di pravilno delovanje varnostnih sistemov in jim onemogo\xc4\x8da samodejne posodobitve, ko se ra\xc4\x8dunalnik za\xc5\xbeene. Na oku\xc5\xbeenem ra\xc4\x8dunalniku \xc4\x8drv blokira dostop do spletnih strani izdelovalcev antivirusnih programov._NEWLINE_Dostop do URL naslovov, ki vsebujejo besede povezane z\xc2\xa0 antivirusnimi programi bo onemogo\xc4\x8den. Prav tako \xc4\x8drv prepre\xc4\x8di dostop do teh naslovov s tehnologijo DNS (Domain Name System). Ob poslani zahtevi za dostop do enega od proizvajalcev protivirusnih programov, prika\xc5\xbee la\xc5\xbeni odgovor o neobstojo\xc4\x8dem\xc2\xa0 DNS imenu. Na ta na\xc4\x8din uporabnikom prepre\xc4\x8duje posodobitev in dostop do\xc2\xa0 protivirusne programske opreme.\n_START_SECTION_\nStorilci in \xc5\xbertve\n_START_PARAGRAPH_\nStorilci s\xc2\xa0 \xc4\x8drvom Conficker napadajo uporabnike na spletnih straneh kot so Facebook, Skype, Twitter in mnogi drugi.\xc2\xa0 Pri tem lahko pride do oku\xc5\xbebe lokalnega omre\xc5\xbeja, kar privede do dostopa do osebnih podatkov in zaupnih .informacij. Storilci tako pridobijo podatke uporabnikovega osebnega ra\xc4\x8duna, kreditne kartice, gesel in celo IP naslova.\n_START_SECTION_\nZa\xc5\xa1\xc4\x8dita\n_START_PARAGRAPH_\nDanes so \xc4\x8drvi\xc2\xa0 med najve\xc4\x8djimi gro\xc5\xbenjami na internetu. Na podlagi podatkov, ki jih objavlja dru\xc5\xbeba ESET, proizvajalec znanih re\xc5\xa1itev za boj proti \xc5\xa1kodljivi programski opremi, je Conficker na prvem mestu. To je najbolj\xc5\xa1i dokaz o \xc5\xa1e vedno velikem pojavu ra\xc4\x8dunalni\xc5\xa1kih \xc4\x8drvov. Za obrambo pred \xc4\x8drvi, kot je Conficker, je potrebno znanje. Tukaj je nekaj nasvetov, ki pomagajo uporabnikom pri za\xc5\xa1\xc4\x8diti:_NEWLINE_1.\xc2\xa0\xc2\xa0\xc2\xa0\xc2\xa0\xc2\xa0Redno je potrebno name\xc5\xa1\xc4\x8dati posodobitve ra\xc4\x8dunalni\xc5\xa1kega sistema in aplikacij. Posebno pozornost je treba nameniti aplikacijam, ki se ne posodabljajo samodejno._NEWLINE_2.\xc2\xa0\xc2\xa0\xc2\xa0\xc2\xa0\xc2\xa0Potrebno je namestiti antivirusne programe in jih redno posodabljati. Tudi, \xc4\x8de ra\xc4\x8dunalnika ne za\xc5\xa1\xc4\x8ditijo popolnoma, lahko bistveno dvignejo raven ra\xc4\x8dunalni\xc5\xa1ke varnosti._NEWLINE_3.\xc2\xa0\xc2\xa0\xc2\xa0\xc2\xa0\xc2\xa0Priporo\xc4\x8dljivo je uporabiti lastne po\xc5\xbearne zidove in tako omejiti najve\xc4\x8djo izpostavljenost ra\xc4\x8dunalnika._NEWLINE_4.\xc2\xa0\xc2\xa0\xc2\xa0\xc2\xa0\xc2\xa0Potrebno je uporabiti vse razpolo\xc5\xbeljive varnostne mehanizme, kot so na primer mo\xc4\x8dna gesla, ki jih priporo\xc4\x8da skupina Windows. Mo\xc4\x8dna gesla z veliko razli\xc4\x8dnimi znaki so te\xc5\xbeje odkrita._NEWLINE_5.\xc2\xa0\xc2\xa0\xc2\xa0\xc2\xa0\xc2\xa0Potrebno je neprestano obnavljati in nadgrajevati znanje s podro\xc4\x8dja informacijske varnosti, se izobra\xc5\xbeevati o novej\xc5\xa1ih tehnologijah ter se jih nau\xc4\x8diti uporabljati in se preko njih za\xc5\xa1\xc4\x8dititi pred gro\xc5\xbenjami.'